作者：吴文英
词牌/韵律：瑞龙吟

paragraphs: 堕虹际。
层观翠冷玲珑，五云飞起。
玉虬萦结城根，澹烟半野，斜阳半市。
瞰危睇。
门巷去来车马，梦游宫蚁。
秦鬟古色凝愁，镜中暗换，明眸皓齿。
东海青桑生处，劲风吹浅，瀛洲清泚。
山影泛出琼壶，碧树人世。
枪芽焙绿，曾试云根味。
岩流溅、涎香惯搅，娇龙春睡。
露草啼清泪。
酒香断到，文丘废隧。
今古秋声里。
情漫黯、寒鸦孤村流水。
半空画角，落梅花地。